Source: https://www.zakonypreludi.sk/zz/1950-62
Timestamp: 2019-05-21 20:44:23+00:00
Document Index: 14050623

Matched Legal Cases: ['§ 1', '§ 2', '§ 4', '§ 5', '§ 10', '§ 11', '§ 13', '§ 14', '§ 17', '§ 18', '§ 19', '§ 6', '§ 6', '§ 3', '§ 14']

62/1950 Zb. Zákon o ochrane pred požiarmi a inými živelnými pohromami | Aktuálne znenie
62/1950 Zb.
Zákon č. 62/1950 Zb.Zákon o ochrane pred požiarmi a inými živelnými pohromami
Platnosť od 09.06.1950 do31.12.1953
Účinnosť od 09.07.1950 do31.12.1953
Zrušený 35/1953 Zb.
Diel I. - Súčinnosť obyvateľstva. (§ 1)
Diel II. - Starostlivosť o požiarnu ochranu. (§ 2 - § 4)
Diel III. - Hasičstvo. (§ 5 - § 10)
Diel IV. - Obstaranie prostriedkov. (§ 11 - § 13)
Diel V. - Spoločné a záverečné ustanovenia. (§ 14 - § 17)
Účinnosť a vykonanie. (§ 18 - § 19)
Aktuálne znenie 09.07.1950 - 31.12.1953
o ochrane pred požiarmi a inými živelnými pohromami.
Súčinnosť obyvateľstva.
(1) Účinná ochrana národného hospodárstva vyžaduje čo najširšiu súčinnosť obyvateľstva. Preto popri pohotovosti jednotne organizovaného hasičstva je zásadne každý povinný, aby podľa svojich síl poskytoval potrebnú osobnú a vecnú pomoc pri zamedzovaní a zdolávaní požiarov a iných živelných pohrôm alebo nehôd, najmä ak sú ohrozené ľudské zdravie, životy alebo národný majetok.
(2) Čo je v tomto zákone ustanovené o požiarnej ochrane, platí obdobne o ochrane pred inými živelnými pohromami alebo pred nehodami.
Starostlivosť o požiarnu ochranu.
Úlohy národných výborov.
(1) O zamedzovaní a zdolávaní požiarov v obciach starajú sa miestne národné výbory. Najmä sa starajú o to, aby v obci bolo zriadené hasičstvo, obstarávajú a udržujú na účely miestnej požiarnej ochrany vecné prostriedky a konajú požiarne prehliadky.
(2) Miestne národné výbory si poskytujú pri plnení úloh požiarnej ochrany vzájomnú pomoc.
(3) Okresné a krajské národné výbory starajú sa vo svojom obvode o požiarnu ochranu, pokiaľ nejde o úlohy, ktoré môžu obstarať podriadené národné výbory svojimi silami a prostriedkami.
(4) Národné výbory môžu podľa smerníc Ministerstva vnútra povolať na povinnú súčinnosť v odbore požiarnej ochrany aj právnické osoby alebo iné súbory osôb, vyvíjajúce v ich obvode svoju činnosť, poprípade preniesť na ne niektoré zo svojich úloh na ochranu pred požiarmi.
Opatrenia v odbore požiarnej ochrany.
(1) Ministerstvo vnútra a národné výbory môžu robiť na účely požiarnej ochrany v medziach platných predpisov opatrenia potrebné v záujme celku, a to ako v jednotlivých prípadoch, tak i všeobecne vydaním všeobecných právnych predpisov. Národné výbory môžu vydávať také všeobecné právne predpisy pre svoje obvody po predchádzajúcom schválení nadriadeným orgánom. V prípadoch mimoriadnych a neodkladných stačí dodatočné schválenie, ktoré sa považuje za udelené, ak nerozhodne nadriadený orgán do 30 dní odo dňa, keď k nemu došla žiadosť o schválenie.
(2) Okresné národné výbory môžu robiť vo svojom obvode opatrenia aj v odbore miestnej požiarnej ochrany, prislúchajúcej miestnym národným výborom, ak ide o opatrenia vzťahujúce sa na obvody dvoch alebo viacej miestnych národných výborov, alebo ak neurobí miestny národný výbor sám včas potrebné opatrenia. Ak ide o územie presahujúce obvod okresného národného výboru, je povolaný urobiť opatrenia nadriadený krajský národný výbor.
Ústredný dohľad a vedenie.
(1) Požiarna ochrana spadá do odboru pôsobnosti Ministerstva vnútra, ktorému prislúcha aj najvyšší dohľad a vedenie.
(2) Pokiaľ sa opatrenia v odbore požiarnej ochrany týkajú podnikov alebo iných zariadení spadajúcich do pôsobnosti iných ústredných úradov, postupuje Ministerstvo vnútra po dohode s nimi a príslušné národné výbory postupujú podľa smerníc vydaných Ministerstvom vnútra po dohode s týmito úradmi.
Hasičstvo.
(1) Výkonným orgánom národného výboru pri vykonávaní požiarnej ochrany je hasičstvo. Hasičstvo je zásadne dobrovoľné alebo z povolania alebo závodné.
(2) Úlohou hasičstva je zamedzovať a zdolávať požiary a iné živelné pohromy alebo nehody, pokiaľ tým nie sú poverené na podklade zákonných predpisov iné orgány. Veliteľ hasičstva je zodpovedný za pohotovosť hasičstva príslušnému národnému výboru.
Dobrovoľné hasičstvo.
(1) Na zaistenie požiarnej ochrany v obci sdružuje sa obyvateľstvo v hasičskom spolku; v súčinnosti s týmto spolkom miestny národný výbor zriaďuje a doplňuje dobrovoľné hasičstvo.
(2) Dobrovoľné hasičstvo sa zriadi zásadne v každej obci, v ktorej niet dostačujúceho hasičstva z povolania.
Hasičstvo z povolania.
(1) Hasičstvo z povolania zriadi zásadne každý miestny národný výbor v obci s viacej než 50.000 obyvateľmi. V obci s menším počtom obyvateľov zriadi miestny národný výbor také hasičstvo, ak to určí krajský národný výbor.
(2) Ak to vyžaduje záujem požiarnej ochrany, môže okresný i krajský národný výbor pre svoj obvod alebo jeho časť zriadiť hasičstvo z povolania, poprípade poveriť vykonávaním jeho úloh spôsobilé hasičstvo vo svojom obvode.
Závodné hasičstvo.
(1) Vykonávanie požiarnej ochrany závodu náleží predovšetkým závodnému hasičstvu, ktoré zriaďuje závod zo svojich zamestnancov. Okresný národný výbor určí v súčinnosti s vedením závodu, či sa v závode zriadi závodné hasičstvo a v akom počte príslušníkov.
(2) Okresný národný výbor určí, kedy je závodné hasičstvo povolané zasahovať i mimo závodu.
Povolanie na službu v hasičstve.
Ak nemožno zriadiť hasičstvo podľa ustanovení §§ 6 až 8 alebo ak nestačí hasičstvo na svoje úlohy, povolá miestny národný výbor na povinnú službu v hasičstve v potrebnom počte spôsobilé osoby vo veku od 17 do 60 rokov. Na toto zriadenie alebo doplnenie hasičstva je potrebné schválenie nadriadeného národného výboru.
Odborný dohľad.
Odborný dohľad nad hasičstvom (§§ 6 až 9) vykonávajú miestne národné výbory a im nadriadené okresné a krajské národné výbory, v najvyššej stolici Ministerstvo vnútra. Nadriadené dozorné orgány môžu vydávať pre hasičstvo a jeho príslušníkov záväzné pokyny a smernice.
Obstaranie prostriedkov.
Úhrada nákladov.
(1) Náklady na obstaranie a udržovanie vecných prostriedkov požiarnej ochrany uhradzujú národné výbory. To isté platí o nákladoch spojených so zriadením a udržovaním hasičstva s výhradou ustanovenia odseku 2.
(2) Náklady na zriadenie a udržovanie požiarnej ochrany závodu i s nákladmi na zriadenie a udržovanie závodného hasičstva uhradzuje závod.
(3) Náklady, ktoré vzniknú zásahom závodného hasičstva mimo závodu, uhradí závodu miestny národný výbor, v obvode ktorého k zásahu došlo, pokiaľ nemožno spravodlivo požadovať bezplatné spolupôsobenie.
(4) Vláda upraví nariadením, či a v akom rozsahu uhradzuje štát príslušníkom hasičstva a osobám na výzvu hasičstvu pomáhajúcim ako aj iným osobám konajúcim povinnosť v odbore požiarnej ochrany škodu, vzniknutú najmä pri zásahu alebo výcviku hasičstva.
(5) Národné poistenie osôb, uvedených v odseku 4, najmä pri zásahu alebo výcviku hasičstva, pokiaľ nie sú už poistené inak, upraví Ministerstvo práce a sociálnej starostlivosti podľa § 3 ods. 5 zákona č. 99/1948 Sb., o národnom poistení, v znení zákona č. 269/1949 Sb. Výdavky na toto poistenie uhradzuje štát.
Obstaranie vecných prostriedkov požiarnej ochrany.
(1) Ministerstvo vnútra spolupôsobí pri normalizácii a typizácii predmetov a zariadení slúžiacich požiarnej ochrane. Taktiež sa zúčastňuje na plánovaní vecných prostriedkov požiarnej ochrany, obstaráva podklady pre ich výrobu a robí opatrenia na ich účelné rozdelenie.
(2) Minister vnútra môže nariadením určiť, ako sa obstarávajú a skúšajú predmety a zariadenia slúžiace požiarnej ochrane.
Doterajší majetok hasičských spolkov, ktorý slúži požiarnej ochrane, nemá sa odnímať tomuto určeniu. Národné výbory dohliadajú, aby sa toto ustanovenie zachovávalo.
Úprava podrobností.
(1) Vláda vymedzí nariadením povinnosti osobne a vecne pomáhať pri zamedzovaní a zdolávaní požiarov, najmä pri zásahu a výcviku hasičstva, a upraví bližšie úlohy národných výborov v odbore požiarnej ochrany, ďalej činnosť a organizáciu hasičstva a práva a povinnosti jeho príslušníkov, ako i zásady organizácie hasičských spolkov. Úpravu podrobností môže sveriť v nariadení všeobecným predpisom Ministerstva vnútra a iných úradov (orgánov).
(2) Vedenie výkonu služby hasičstva, jeho výcvik, školenie a zovňajšie označenie upraví Ministerstvo vnútra vyhláškou v príslušnom úradnom liste.
Splnomocnenie na úpravy v odbore požiarnej ochrany.
Vláda môže nariadením vydať predpisy o opatreniach smerujúcich na zamedzenie požiarov a iných živelných pohrôm alebo na zamedzenie nehôd, ako i predpisy o obstaraní náhradných sídlišť, budov a zariadení. Úpravu podrobností môže v nariadení sveriť všeobecným predpisom národných výborov a iných úradov.
(1) Kto nezachováva opatrnosť potrebnú na zamedzenie alebo zdolanie požiaru, inej živelnej pohromy alebo nehody, alebo kto v takých prípadoch neprispeje na pomoc, hoci je na to povinný, alebo neplní na vyzvanie úlohy, na ktoré je povinný, alebo kto hrubo poruší svoju povinnosť vyplývajúcu z príslušnosti k hasičstvu, potresce sa, pokiaľ nejde o čin prísnejšie trestný, okresným národným výborom pokutou do 50.000 Kčs alebo väzením (zatvorením) do dvoch mesiacov.
(2) Rovnako sa potresce, pokiaľ nejde o čin prísnejšie trestný, kto zťažuje alebo znemožňuje zásah hasičstva alebo uvádza do omylu hasičstvo zlomyseľnými poplachmi alebo neprávom používa signály vyhradené hasičstvu.
(3) V prípade nevymožiteľnosti pokuty sa uloží náhradný trest väzenia (zatvorenia) do dvoch mesiacov, pričom však úhrnná dĺžka väzenia (zatvorenia) nesmie presahovať čas dvoch mesiacov.
Požiarna ochrana v baníctve.
Nedotknuté zostávajú doterajšie predpisy, podľa ktorých prislúcha banským úradom starostlivosť o požiarnu ochranu v baníctve pod povrchom i na povrchu. Súčinnosť týchto úradov s národnými výbormi v odbore požiarnej ochrany v baníctve upraví Ministerstvo vnútra po dohode s Ministerstvom priemyslu.
(1) Dňom začiatku účinnosti tohto zákona sa zrušuje používateľnosť vládneho nariadenia č. 30/1942 Sb., o veciach požiarnej ochrany, a platnosť, poprípade používateľnosť ostatných predpisov, ktoré odporujú tomuto zákonu.
(2) Dňom, keď nadobudne účinnosť vládne nariadenie vydané podľa § 14 ods. 1, stratia platnosť, poprípade používateľnosť všetky ustanovenia obsiahnuté v iných predpisoch o predmetoch v tomto nariadení upravených, najmä stratia platnosť doterajšie ustanovenia požiarnych poriadkov v českých zemiach a obdobných predpisov na Slovensku.